Det er stærkt uhyggeligt, at gerningsmænd flere steder i landet i løbet af weekenden har udøvet hærværk mod jøder.

Det mener Jakob Egholm Feldt, der er professor i global og transnational historie på Roskilde Universitet og blandt andet forsker i antisemitisme.

Læs også : Ikke kun i Randers: Hærværk mod jøder i hele landet på årsdag for Krystalnatten

- Det er et udtryk for, at det åbenbart er muligt at lave noget, der tyder på at være en systematisk aktion på mindedagen for krystalnatten med henblik på at skræmme jøder i Danmark. Der er tilsyneladende folk, der koordinerer aktioner på tværs af Danmark, men også i Sverige og andre lande, siger han.

Krystalnatten: Krystalnatten fandt sted i Tyskland den 9. november 1938. I løbet af natten ødelagde nationalsocialisterne næsten 7.500 forretninger og nedbrændte cirka 200 synagoger. 91 jøder blev slået ihjel, og cirka 26.000 blev fængslet. Natten fik sit navn på grund af de mange knuste ruder, der lå overalt i gaderne og glimtede som krystaller. Kilder: Ritzau, Den Store Danske.

Lørdag var det 81 år siden, at krystalnatten fandt sted i Tyskland, hvor nationalsocialister angreb jøder og ødelagde tusindvis af forretninger og hundreder af synagoger.

I Danmark har mindedagen været skæmmet af hærværk mod gravsten på en jødisk gravplads i Randers og flere andre episoder, hvor der er malet antisemitiske symboler og sat klistermærker på privatadresser tilhørende jøder.

Desuden har der også været episoder i Sverige.